CELEX: 32007D0437
Language: sl
Date: 2007-06-19 00:00:00
Title: 2007/437/ES: Odločba Komisije z dne 19. junija 2007 o nevključitvi haloksifopa-R v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (notificirano pod dokumentarno številko C(2007) 2548) (Besedilo velja za EGP)

23.6.2007   
            
            
               SL
            
            
               Uradni list Evropske unije
            
            
               L 163/22
            
         
      ODLOČBA KOMISIJE
   
   z dne 19. junija 2007
   o nevključitvi haloksifopa-R v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov
   (notificirano pod dokumentarno številko C(2007) 2548)
   (Besedilo velja za EGP)
   (2007/437/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti četrtega pododstavka člena 8(2) Direktive,
   ob upoštevanju naslednjega:
   
               (1)
            
            
               Člen 8(2) Direktive 91/414/EGS določa, da lahko država članica v obdobju dvanajstih let po notifikaciji navedene direktive registrira za dajanje v promet fitofarmacevtska sredstva z aktivnimi snovmi, ki niso uvrščene v Prilogo I k navedeni direktivi in so v prometu že dve leti po datumu notifikacije, medtem ko se navedene snovi postopno proučujejo v okviru delovnega programa.
            
         
               (2)
            
            
               Uredbi Komisije (ES) št. 451/2000 (2) in (ES) št. 703/2001 (3) določata podrobna pravila za izvajanje druge faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam vključuje haloksifop-R.
            
         
               (3)
            
            
               Vplivi haloksifopa-R na zdravje ljudi in okolje so bili ocenjeni v skladu z določbami uredb (ES) št. 451/2000 in (ES) št. 703/2001 za vrste uporab, ki jih je predlagal prijavitelj. Poleg tega navedeni uredbi določata države članice poročevalke, ki morajo Evropski agenciji za varnost hrane (EFSA) v skladu s členom 8(1) Uredbe (ES) št. 451/2000 predložiti ustrezna poročila o oceni in priporočila. Država članica poročevalka za haloksifop-R je bila Danska, vse ustrezne informacije pa so bile predložene 21. novembra 2003.
            
         
               (4)
            
            
               Poročilo o oceni so v okviru delovne skupine za ovrednotenje pregledali strokovnjaki držav članic in EFSA ter ga 28. julija 2006 predložili Komisiji v obliki sklepa EFSA o strokovnem pregledu ocene tveganja pesticidov z aktivno snovjo haloksifop-R (4). To poročilo so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 24. novembra 2006 v obliki poročila Komisije o pregledu glede haloksifopa-R.
            
         
               (5)
            
            
               Med ocenjevanjem te aktivne snovi so se pojavili številni pomisleki. Ocene tveganja za onesnaženje podzemne vode ni bilo mogoče dokončati. Ugotovljeno je bilo zlasti, da je uporaba haloksifopa-R v okoliščinah, ki jih je predstavil prijavitelj, privedla do pojava številnih obstojnih metabolitov, ki lahko pronicajo v gladino podzemne vode in imajo potencialno negativne učinke na pitno vodo. Teh pomislekov na podlagi podatkov, ki jih je v zakonitem roku predstavil prijavitelj, ni bilo mogoče odpraviti. Poleg tega na podlagi dostopnih podatkov ostajajo pomisleki v zvezi z oceno tveganja za sesalce. Zato haloksifop-R na podlagi razpoložljivih informacij ni izpolnil pogojev za vključitev v Prilogo I k Direktivi 91/414/EGS.
            
         
               (6)
            
            
               Komisija je prijavitelja pozvala, naj predloži pripombe o rezultatih strokovnega pregleda in sporoči, ali bo še naprej vztrajal pri vključitvi navedene snovi na seznam. Prijavitelj je predložil pripombe, ki so bile natančno pregledane. Toda kljub predloženim argumentom se navedenih pomislekov ni dalo odpraviti, po ocenah na podlagi predloženih informacij, preučenih na srečanjih strokovnjakov EFSA, pa ne kaže pričakovati, da bi lahko fitofarmacevtska sredstva, ki vsebujejo haloksifop-R, pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.
            
         
               (7)
            
            
               Haloksifop-R se zato ne sme vključiti v Prilogo I k Direktivi 91/414/EGS.
            
         
               (8)
            
            
               Sprejeti je treba ukrepe za zagotovitev, da se registracije za fitofarmacevtska sredstva, ki vsebujejo haloksifop-R, prekličejo v predpisanem roku in se ne podaljšajo ali izdajo nove registracije za taka sredstva.
            
         
               (9)
            
            
               Če države članice odobrijo podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo haloksifop-R, ga je treba omejiti na obdobje dvanajstih mesecev, da se omogoči uporaba obstoječih zalog v naslednji rastni sezoni.
            
         
               (10)
            
            
               Ta odločba ne vpliva na predložitev zahtevka za haloksifop-R v skladu z določbami člena 6(2) Direktive 91/414/EGS zaradi morebitne vključitve v Prilogo I k navedeni direktivi.
            
         
               (11)
            
            
               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO ODLOČBO:
   Člen 1
   Haloksifop-R se ne vključi kot aktivna snov v Prilogo I k Direktivi 91/414/EGS.
   Člen 2
   Države članice zagotovijo, da:
   
               (a)
            
            
               se registracije za fitofarmacevtska sredstva, ki vsebujejo haloksifop-R, prekličejo do 19. decembra 2007;
            
         
               (b)
            
            
               se od datuma objave te odločbe nobene registracije fitofarmacevtskih sredstev, ki vsebujejo haloksifop-R, ne odobrijo ali podaljšajo.
            
         Člen 3
   Morebitno podaljšanje roka, ki ga odobrijo države članice v skladu z določbami člena 4(6) Direktive 91/414/EGS, je čim krajše in traja največ do 19. decembra 2008.
   Člen 4
   Ta odločba je naslovljena na države članice.
   
      V Bruslju, 19. junija 2007
      
         
            Za Komisijo
         
         Markos KYPRIANOU
         
         
            Član Komisije
         
      
   
   
      (1)  UL L 230, 19.8.1991, str. 1. Direktiva, kakor je bila nazadnje spremenjena z Direktivo Komisije 2007/31/ES (UL L 140, 1.6.2007, str. 44).
   
      (2)  UL L 55, 29.2.2000, str. 25. Uredba, kakor je bila nazadnje spremenjena z Uredbo (ES) št. 1044/2003 (UL L 151, 19.6.2003, str. 32).
   
      (3)  UL L 98, 7.4.2001, str. 6.
   
      (4)  EFSA Scientific Report (2006) 87, 1-96, Conclusion regarding the peer review of pesticide risk assessment of haloxyfop-R.